過建昌李野夫公擇故居
作者：蘇軾
朝代：宋

paragraphs: 彭蠡東北源，廬阜西南麓。
何人修水上，種此一雙玉。
思之不可見，破宅餘修竹。
四鄰戒莫犯，十畝森似束。
我來仲夏初，解籜呈新綠。
幽鳥向我鳴，野人留我宿。
徘徊不忍去，微月挂喬木。
遥想他年歸，解組巾一幅。
對牀老兄弟，夜雨鳴竹屋。
卧聽鄰寺鐘，書窗有殘燭。